Charles Trenet
Dr Charles Trenet (* 18. Mai 1913 as Louis Charles Augustin Georges Trenet z Narbonne, Département Aude; † 19. Februar 2001 z Créteil) isch e franzöösische Sänger, Schauspiiler, Komponist, Dichder und Mooler gsi.

Lääbe und Wärk 
1930 isch dr Trenet uf Bariis und het in de Filmstudio z Joinville-le-Pont afo schaffe. Er het sich in de Künstlerkräis in Montparnasse um e Jean Cocteau und um e Max Jacob bewegt und het sini erste Chansonteggst ver'ffentligt (d Muusig zum Film Bariole). Er het dr jung Schwizer Muusiker Johnny Hess kennegleert und zämme häi si s Duo Charles et Johnny gründet. Mit Lieder wie Vous Qui Passez Sans Me Voir häi si schnäll Erfolg ghaa. 

S Duo het sich drennt, wo dr Trenet iizooge worde isch. Spööter isch dr Trenet zrugg uf Bariis. Wäärend dr Bsatzig het er Schwiirigkäite mit dr Gestapo ghaa, woorschinlig wil er Juud und homosexuell gsi isch. Mä nimmt aa, ass er wäge däm für die Dütsche in Frankriich und au in Dütschland het müesse ufdräte. Noch em Chrieg het men en wäge Kollaborazioon  verdächdigt, er isch aber vo dr Süüberigskommission freigsproche worde.

In de drissger und vierzger Joor si Chansons wie Douce France, Que reste-t-il de nos amours?, L’âme des poêtes und La Mer entstande und mit deene het er witer Erfolg ghaa und er het au e baar nöiji Hit ghaa, wo uf dr ganze Wält bekannt worde si. Z Frankriich, in de USA und z Dütschland prominänti Sänger wie d Juliette Gréco und dr Johnny Mathis sini Lieder nöi interpretiert. Er isch uf Wältturneä gange, aber in d Académie française isch er nid cho wien er ghofft het.

Dr Charles Trenet isch bis ins hooche Alter ufdräte. Si Urne isch im Graab vo sinere Mueter z Narbonne begraabe worde.

Rezepzioon 
Au noch sim Dood si sini Lieder in Frankriich beliebt. Dr Doon vo sine Lieder isch mänggisch häiter, mänggisch melancholisch aber immer eligant. Si beschäftige sich vilmol mit em Urlaub, dr Chindhäit oder dr Liebi. Si ghööre in Frankriich und im franzöösischsproochige Ruum zum kulturelle Allgemäinguet.

Daarsteller in Film 
 1938	Je chante
 1938	La Route enchantée
 1941	La Romance de Paris
 1942	Frédérica
 1943	Adieu Léonard (La Bourse ou la vie)
 1943	La Cavalcade des heures (Love Around the Clock)
 1952	Bouquet de joie
 1953	Les Chansons ont leur destin
 1954	An jedem Finger zehn (Ten on Every Finger)
 1954	Boum sur Paris
 1957	C'est arrivé à 36 chandelles (It Happened on the 36 Candles)
 1957	Printemps à Paris (Springtime in Paris)

Dokumentarfilm 
 Frankreichs Chanson-Legende Charles Trenet. (OT: L'ombre au tableau, Charles Trenet.) Dokumentarfilm, Frankreich, 2013, 53:30 Min., Buch und Regie: Karl Zéro und Daisy d'Errata, Produktion: arte France, La mondial de productions, Troisième Oeil Productions, INA, deutsche Erstsendung: 16. Februar 2014 bei arte, Inhaltsangabe von ARD.

Weblingg 

 Portail des amis de Charles Trenet - Biographii, Diskografii, Teggst vo de Chansons.
 Fonds pour la mémoire de Charles Trenet (franz.)
 Geburtshaus von Charles Trenet in Narbonne (dütsch)
 Charles Trénet uf José Guillermo Carrillo Fundacion (spanisch)

Chansonnier
Chansonsänger
Französische Musiker
Franzoos
Maa